Jesús Cintora presenta el seu llibre ‘No quieren que lo sepas’ dins del cicle de ‘Trobades per a evitar la ceguesa’ de la regidoria de Joventut i Infància
17 de febrer 2023

![](/media/i3fb2gtk/c1_jesuscintora.jpg?width=850&height=566.9886363636364)

Davall el títol ‘Quan el destí ens aconseguisca: trobades per a evitar la ceguesa’, el departament de Joventut i Infància de l'Ajuntament de Sagunt va donar continuïtat al projecte de trobada amb pensadors i escriptors amb la idea d'obrir un debat sobre diferents qüestions que ens afecten o afectaran en un futur. En esta quarta cita el protagonisme va ser per al món del periodisme i va anar Jesús Cintora qui va presentar el seu assaig _No quieren que lo sepas_, on va parlar sobre el seu llibre, trajectòria professional i va intercanviar amb el públic idees i curiositats. A més, va aprofitar la seua intervenció per a crear un debat amb les i els assistents, així com una signatura de llibres.

A l'acte van assistir l'alcalde de Sagunt, Darío Moreno, i el regidor de Joventut i Infància, Guillermo Sampedro, a més d'altres membres de l'equip de govern. Sampedro va ser l'encarregat de donar inici a l'acte, on va fer un repàs de la vida professional del convidat i va destacar que es tracta de «**una persona crítica amb el món que l’envolta i que amb els seus llibres denuncia eixa mirada sobre què és el que no li agrada d’esta societat**». Respecte al llibre, va explicar que este recull una «**àmplia reflexió sobre l'actualitat política i social, i ensenya la rebotiga del sistema, qui són els que realment manen i com ho fan**».

![](/media/bv5bx3jp/c2_jesuscintora.jpg?width=850&height=566.9886363636364)

 El periodista és un dels referents del periodisme polític i social a Espanya i ha presentat espais com _Las cosas claras_, en TVE; _Las mañanas de Cuatro_, en Mediaset; _Carretera y manta_, en La Sexta; diversos programes en la Cadena SER, on va treballar amb Iñaki Gabilondo. La presentació va ser ahir dijous dia 16 de febrer a les 18.30 hores a la sala principal del Casal Jove del Port.

Cintora ha unit la publicació de _No quieren que lo sepas_ a una gira per tot Espanya amb actes oberts a les preguntes del públic. Els assistents mostren curiositat, sobretot, pel que ocorre per darrere en el món de la televisió, del periodisme en general, de la política o de l'economia. El periodista, amb més de 25 anys d'experiència presentant programes en el gremi, tant en televisió com en ràdio respon sense embuts.

En _No quieren que lo sepas_ Cintora investiga, opina i mostra un mapa del vertader repartiment de poder a Espanya, dels taps que frenen els avanços i fa una aposta per la regeneració. L'autor partix d'una bella narració de la seua infància a la fi dels 70 i començaments dels 80. Fill d'una mestressa de casa i d'un ramader de poble, Jesús Cintora s'endinsa així en els seus inicis en el periodisme i les traves que s'ha anat trobant per a exercir la professió amb no pocs pals a les rodes.

![](/media/boineh5t/c3_jesuscintora.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/jesus-cintora-presenta-el-seu-llibre-no-quieren-que-lo-sepas-dins-del-cicle-de-trobades-per-a-evitar-la-ceguesa-de-la-regidoria-de-joventut-i-infancia/ "Facebook")
*   [](http://twitter.com/share?url=https://aytosagunto.es/va/actualitat/jesus-cintora-presenta-el-seu-llibre-no-quieren-que-lo-sepas-dins-del-cicle-de-trobades-per-a-evitar-la-ceguesa-de-la-regidoria-de-joventut-i-infancia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jesus-cintora-presenta-el-seu-llibre-no-quieren-que-lo-sepas-dins-del-cicle-de-trobades-per-a-evitar-la-ceguesa-de-la-regidoria-de-joventut-i-infancia/ "Linked In")
*   [](mailto:?body=https://aytosagunto.es/va/actualitat/jesus-cintora-presenta-el-seu-llibre-no-quieren-que-lo-sepas-dins-del-cicle-de-trobades-per-a-evitar-la-ceguesa-de-la-regidoria-de-joventut-i-infancia/)